I forbindelse med branden i Hobro bringer TV2 Nord en ekstra nyhedsudsendelse.

Branden i en etageejendom i Stoldal i Hobro er nu under kontrol. Både flammer og røg er aftaget. Vores reporter Simon Mølgaard var klokken 17 på stedet for at tale med indsatsleder Allan Frisk. - Lige nu er vi i gang med efterslukningsfasen. Der har været ild i de seks øverste lejligheder, dem er vi ved at gennemgå nu for at få dem slukket ordentligt, fortæller han. Senere venter der beredskabsmedarbejderne et stort efterslukningsarbejde i tagkonstruktionen. Hvordan er branden opstået? - Det er startet i den øverste lejlighed i nummer 22. Den brand har udviklet sig og sprunget vinduerne. Flammerne har fået fat i tagkonstruktionen, som har bredt sig til resten af taget. En overgang var der ild i den karré ved siden af, forklarer Allan Frisk. Til slukningsarbejdet var der på det mest travle tidspunkt 60 mænd fra beredskabet i gang. - Branden har berørt alle beboere i de to etageejendomme her og den overfor. De alle blevet evakueret. Der hvor der har brændt, er de blevet evakueret på grund af branden, og i de bagvedliggende er det på grund af røgen, siger han. De evakuerede er kommet ud til Hobro Idrætscenter. Og for dem, der har bolig i de lejligheder, der var berørt af branden, vil der endnu gå en rum tid, inden de kan komme hjem. Beboerne i andre lejligheder kan så småt begynde at komme hjem, oplyser indsatslederen. Indsatslederen regner med at alt arbejde med branden vil stoppe efter midnat.